Ettepanek: NÕUKOGU RAKENDUSOTSUS, mille kohaselt lubatakse Läti Vabariigil kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 /* COM/2014/0626 final - 2014/0290 (NLE) */





SELETUSKIRI 1. ETTEPANEKU TAUST Vastavalt 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi) (edaspidi „käibemaksudirektiiv”) artikli 395 lõikele 1 võib nõukogu komisjoni ettepaneku põhjal ühehäälselt lubada liikmesriigil kohaldada erimeetmeid, millega tehakse erand kõnealuse direktiivi sätetest, et lihtsustada käibemaksu kogumise menetlust või hoida ära teatavat liiki maksudest kõrvalehoidmist või maksustamise vältimist. Komisjonile 1. juulil 2014 saabunud kirjas taotles Läti luba kohaldada maksuvabastust selliste maksukohustuslaste suhtes, kelle aastakäive ei ületa 50 000 eurot. Käibemaksudirektiivi artikli 395 lõike 2 kohaselt edastas komisjon 7. augusti 2014. aasta kirjaga Läti taotluse teistele liikmesriikidele. 11. augusti 2014. aasta kirjaga teatas komisjon Lätile, et tal on taotluse hindamiseks kogu vajalik teave. Üldine taust Käibemaksudirektiivi XII jaotise 1. peatükiga on liikmesriikidel lubatud kohaldada väikeettevõtjatele erikorda, sealhulgas kohaldada käibemaksuvabastust selliste maksukohustuslaste suhtes, kelle aastakäive ei ületa teatavat summat. Kõnealune maksuvabastus tähendab seda, et maksukohustuslane ei pea oma tarnetelt käibemaksu sisse nõudma ning järelikult ei saa ta käibemaksu tootmissisenditelt maha arvata. Esimest korda lubati Lätil kohaldada sellist maksuvabastust nõukogu rakendusotsusega 2010/584/EL[1], mis kehtis kuni 31. detsembrini 2013. Meede tegi käibemaksudirektiivi XII jaotise suhtes erandi ainult sel määral, kuivõrd maksukohustuslase erikorra kohane aastakäibe ülemmäär oli kõrgem kui käibemaksudirektiivi artikli 287 lõike 10 kohaselt Lätis lubatud 17 200 eurot. Eelneva kogemuse põhjal on Läti nüüd taotlenud luba meedet uuesti kohaldada, meede oleks maksukohustuslaste jaoks vabatahtlik. Läti edastatud teabe põhjal näib, et nimetatud meede avaldab lõplikus tarbimisetapis kogutavale maksutulule tühist mõju. Seega on tehtud ettepanek kohaldada erandit kuni 31. detsembrini 2017. Ettepaneku valdkonnas kehtivad õigusnormid Sarnaseid erandeid on eelnevalt tehtud ka teistele liikmesriikidele. Kooskõla Euroopa Liidu muude tegevuspõhimõtete ja eesmärkidega Meede on kooskõlas Euroopa Liidu väikeettevõtjatega seotud eesmärkidega, mis on esitatud komisjoni teatises „Kõigepealt mõtle väikestele” – Euroopa väikeettevõtlusalgatus „Small Business Act” (KOM(2008) 394, 25. juuni 2008). 2. HUVITATUD ISIKUTEGA KONSULTEERIMISE JA MÕJU HINDAMISE TULEMUSED Konsulteerimine huvitatud isikutega Ei kohaldata. Eksperdiarvamuste kogumine ja kasutamine Välisekspertide arvamusi ei olnud vaja kasutada. Mõju hindamine Otsuse eesmärk on lihtsustamine. Meede vabastab väikese aastakäibega ettevõtjad paljudest käibemakskohustustest. Erandi kitsa reguleerimisala ning piiratud kohaldamisaja tõttu on mõju igal juhul piiratud. 3. ETTEPANEKU ÕIGUSLIK KÜLG Kavandatud meetmete kokkuvõte Lubada Lätil kohaldada meedet, mis on erand käibemaksudirektiivist ja kujutab endast lihtsustamismeedet ettevõtjatele, kelle aastakäive ei ületa 50 000 eurot. Õiguslik alus Käibemaksudirektiivi artikkel 395. Subsidiaarsuse põhimõte Pidades silmas ettepaneku aluseks olevat käibemaksudirektiivi sätet, tehakse ettepanek ELi ainupädevusse kuuluvas valdkonnas. Subsidiaarsuse põhimõtet seetõttu ei kohaldata. Proportsionaalsuse põhimõte Ettepanek on proportsionaalsuse põhimõttega kooskõlas järgmistel põhjustel. Käesolev otsus käsitleb liikmesriigile tema enda taotlusel antavat luba ja sellega ei määrata mingeid kohustusi. Erandi piiratud kohaldamisala arvestades on erimeede taotletava eesmärgiga proportsionaalne. Vahendi valik Kavandatav vahend: nõukogu rakendusotsus. Muud vahendid ei oleks piisavad järgmis(t)el põhjus(t)el. Käibemaksudirektiivi artikli 395 kohaselt on erandi tegemine ühistest käibemaksueeskirjadest võimalik vaid komisjoni ettepaneku põhjal nõukogus ühehäälselt antud loa alusel. Nõukogu rakendusotsus on ainus sobiv vahend, sest selle saab adresseerida ühele liikmesriigile. 4. MÕJU EELARVELE Ettepanekul puudub mõju liidu eelarvele, sest Läti arvutab välja nõukogu määruse (EMÜ, EURATOM) nr 1553/89 artikli 6 kohase hüvitise. 5. TÄIENDAV TEAVE Ettepanek tehakse piiratud ajaks. 2014/0290 (NLE) Ettepanek: NÕUKOGU RAKENDUSOTSUS, mille kohaselt lubatakse Läti Vabariigil kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 EUROOPA LIIDU NÕUKOGU, võttes arvesse Euroopa Liidu toimimise lepingut, võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi[2] (edaspidi „käibemaksudirektiiv”), eriti selle artikli 395 lõiget 1, võttes arvesse Euroopa Komisjoni ettepanekut ning arvestades järgmist: (1) Komisjonile saabunud ja 1. juulil 2014 registreeritud kirjas taotles Läti Vabariik luba kohaldada erandina käibemaksudirektiivi artikli 287 lõikest 10 maksuvabastust selliste maksukohustuslaste suhtes, kelle aastakäive ei ületa 50 000 eurot. Nimetatud meetmega oleksid kõnealused maksukohustuslased vabastatud teatavatest või kõigist käibemaksuga seotud kohustustest, millele on osutatud käibemaksudirektiivi XI jaotise 2.–6. peatükis. Nõukogu rakendusotsusega 2010/584/EL,[3] mis kehtis kuni 31. detsembrini 2013, on Läti Vabariigile juba antud luba kohaldada samasugust meedet. (2) Komisjon teatas Läti taotlusest teistele liikmesriikidele 7. augusti 2014. aasta kirjaga. 11. augusti 2014. aasta kirjaga teatas komisjon Lätile, et tal on taotluse hindamiseks kogu vajalik teave. (3) Liikmesriikidele on juba kättesaadav käibemaksudirektiivi XII jaotise kohane erikord, mida kohaldatakse väikeettevõtjate puhul. Käesolev meede teeb käibemaksudirektiivi XII jaotisest erandi ainult sel määral, kuivõrd maksukohustuslase erikorra kohane aastakäibe ülemmäär on kõrgem, kui seda on käibemaksudirektiivi artikli 287 lõike 10 kohaselt Lätis lubatud 17 200 eurot. (4) Erikorraga kehtestatud määrast kõrgem ülemmäär on lihtsustamismeede, kuna see võib kõige väiksemate ettevõtjate käibemaksukohustusi oluliselt vähendada; samas on selline erikord maksukohustuslastest ettevõtjatele vabatahtlik ja võimaldab neil valida ka tavapärase käibemaksusüsteemi. (5) Läti esitatud teabe kohaselt avaldab erandi kehtestamine üksnes tühist mõju lõplikus tarbimisetapis kogutava maksutulu kogusummale. (6) Erandi kohaldamine ei mõjuta käibemaksust tulenevaid Euroopa Liidu omavahendeid, ON VASTU VÕTNUD KÄESOLEVA OTSUSE: Artikkel 1 Erandina direktiivi 2006/112/EÜ artikli 287 lõikest 10 lubatakse Läti Vabariigil kohaldada käibemaksuvabastust maksukohustuslaste suhtes, kelle aastakäive ei ületa 50 000 eurot. Artikkel 2 Käesolevat otsust kohaldatakse kuni 31. detsembrini 2017. Artikkel 3 Käesolev otsus on adresseeritud Läti Vabariigile. Brüssel, Nõukogu nimel eesistuja [1] ELT L 256, 30.9.2010, lk 29. [2] ELT L 347, 11.12.2006, lk 1. [3] ELT L 256, 30.9.2010, lk 29.